Imtella' Ġunju 30, 2020 - Aġġornata 30 Ta' Ġunju, 2020 5:38pm Ix-xejra kontinwa ta' tnaqqis tal-każi tal-Covid-19 f'Malta tant li darb'oħra reġa' ma nstab l-ebda każ tal-virus f'aktar minn sitt mitt swab test, kompliet ġiet apprezzata fost oħrajn mill-membri Maltin fil-Parlament Ewropew li ngħaqdu biex innominaw lil Professur Charmaine Gauci u dawk kollha li ħadmu biex ġiet imrażżna l-pandemija għall-Premju taċ-Ċittadin Ewropew. Għar-raba' jum infila, l-awtoritajiet tas-saħħa qalu li ma sabu l-ebda każ ġdid ta' coronavirus fl-aħħar 24 siegħa sa nofsinhar. Fl-aġġornament ta' kuljum, l-awtoritajiet tas-saħħa qalu li għamlu 567 swab test ieħor li minħabba ma rriżulta l-ebda każ pożittiv. Mill-banda l-oħra qalu li persuna oħra li kellu l-virus issa fieq biex b'hekk il-każi attivi niżlu għal 21. Għalkemm fl-aħħar għaxart ijiem, f'diversi ġranet ma nstabux persuni bil-Covid 19, il-virus għadu ma spiċċax u għalhekk l-awtoritajiet komplew iħeġġu biex f'din in-normalità ġdida bil-virus, il-pubbliku għandu jibqa' jsegwi r-rakkomandazzjonijiet fosthom il-ħasil spiss tal-idejn, id-distanza soċjali u l-użu tal-maskri anke meta tintemm illum l-emerġenza medika li kienet daħlet fis-seħħ f'Marzu li għadda. Intant, is-sitt Ewroparlamentari Maltin, miż-żewġ partiti politiċi ngħaqdu flimkien u innominaw għal Premju taċ-Ċittadin Ewropew lis-Supredendent tas-Saħħa Pubblika, il-Professur Charmaine Gauci, lit-tim tagħha u l-professjonisti u l-voluntiera kollha tal-kura tas-saħħa li għenu biex jikkoordinaw il-ħidma għat-trażżin tal-pandemija COVID-19. L-Ewroparlamentari Maltin stqarrew li t-tmexxija tal-Professur Gauci flimkien mat-tim tagħha ta' professjonisti dedikati u tant voluntiera, fissru li Malta u Għawdex setgħu jirreaġixxu għall-pandemija b'mod effettiv. Żiedu jgħidu li l-Professur Gauci u t-tim tagħha huma xhieda tal-valuri Maltin u Ewropej fil-promozzjoni ta' approċċ ibbażat fuq ix-xjenza għall-kura tas-saħħa u miżuri oħra immirati biex irażżnu t-tixrid tal-virus u għalhekk jistħoqqilhom ikunu rikonoxxuti fil-Premju taċ-Ċittadin Ewropew li jirikonoxxi nies u organizzazzjonijiet li eċċellaw fil-kontribut tagħhom għas-soċjetà.